《送吴使君》
宋代·李新

西南世家无十族，吴范生儿长食肉。
虎头犀骨初长成，闭门教草三千牍。
传来旧物凌云笔，楷字君王无第一。
墨池染尽俱拙人，柿叶学成几失实。
闻道甘棠阴已密，相共政声同一律。
玉壶盈尺不消冰，清峻照人常惨栗。
归侍安车辐巾叟，石建板舆怜白首。
二年赢得倚栏干，醉看红梅霜雪后。
草玄故人偏嗜酒，试拚黄金追百斗。
芋魁桤木的然成，丙穴郫筒依旧不。
行舟牵挽由来有，十倍青衿折杨柳。
未容学舍鞠园蔬，岁月用陶燕许手。
驽骖无取休推毂，二十四蹄肥苜蓿。
近时牙颊惜春风，吾曹易效穷途哭。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。